กฎการลงทุน กับ เกมฟุตบอล
กฎทองของการลงทุน ที่นักลงทุนผู้มุ่งหวังความสำเร็จในการลงทุนควรจะทราบและเรียนรู้
1 ก.พ. 2561

โดย...จักรพงษ์ เมษพันธ์ THE MONEY COACH ในยุคที่ดอกเบี้ยเงินฝากต่ำเตี้ยติดดิน คนส่วนใหญ่ต่างมองหาเครื่องมือลงทุน ที่จะช่วยให้เงินออมของตัวเองงอกเงยแต่ก็อย่างที่เห็น หลายคนกระโดดไปลงทุนทั้งที่ยังไม่มีความรู้ ไม่มีความเข้าใจ สุดท้ายก็เป็นได้แค่คนร่วมสนุก แต่ไม่รวย มิหนำซ้ำยังขาดทุนจนพากันเข็ดขยาดอีกต่างหากใครที่อยากประสบความสำเร็จ และมีความสุขกับการลงทุน วันนี้ผมมีกฎการลงทุนมาเล่าให้ฟัง และเพื่อให้ได้อรรถรส ผมขออนุญาตเปรียบการลงทุนกับเกมฟุตบอลนะครับ เผื่อจะเห็นภาพมากขึ้นกฎทองของการลงทุน ที่นักลงทุนผู้มุ่งหวังความสำเร็จในการลงทุนควรจะทราบและเรียนรู้ ประกอบไปด้วย1) ต้องเข้าใจสิ่งที่เรากำลังลงทุนถ้าคุณจะแข่งฟุตบอล คุณก็ต้องเรียนรู้วิธีการเล่นกับฟุตบอลให้เป็นเสียก่อน เตะบอลเป็น ส่งบอลเป็น กฎกติกาเกมฟุตบอลว่าไว้อย่างไรก็ต้องรู้ ไม่ใช่อยากแข่งก็ซื้อชุด ซื้ออุปกรณ์ แล้วก็ลงไม่มั่วเตะไปเรื่อยภาพของผู้ใหญ่เตะบอลกับเด็กเป็นอย่างไร นักลงทุนที่ไม่รู้เรื่อง แล้วกระโดดเข้าไปในสนามลงทุนก็เป็นแบบนั้น ได้แต่วิ่งไล่บอล เหนื่อย สนุก แต่ไม่ชนะดังนั้น ก่อนที่จะลงเงินให้กับการลงทุนใดๆ จงลงทุนในความรู้เป็นอันดับแรกเสมอเพราะ "ความรู้" ช่วยลดความเสี่ยงในการลงทุน และเพิ่มโอกาสในการสร้างผลตอบแทน คนที่ลงทุนในสิ่งที่ตัวเองไม่รู้ ไม่ต่างอะไรกับการเล่นการพนัน ต้องลุ้นเสีย (ไม่ค่อยได้กับเขาหรอก) อยู่ตลอดเวลาจำไว้ ... High Understanding, High Returns2) ต้องมี "แผน" หรือ "เกณฑ์" การลงทุนเป็นตัวเองการชนะในเกมฟุตบอลนั้นไม่ยาก แค่ยิงประตูให้มากกว่าคู่ต่อสู้ ก็เป็นผู้ชนะได้ แต่เราจะเล่นยังไงให้ยิงประตูได้มากกว่าล่ะ ฟุตบอลยังมีสไตล์การเล่นหลากหลาย มีแผนการเล่น และวิธีการเอาชนะที่ต่างกันบางทีมรู้ว่าตัวเองแกร่งกว่า ก็เน้นเกมบุก ตัวสูงใหญ่กว่าก็เล่นลูกโด่ง ตัวเล็กกว่า ก็อาศัยความเร็ว สู้ไม่ได้สักอย่าง ก็ใช้การอุดตั้งรับแล้วโต้กลับการลงทุนก็ไม่ต่างกัน แผนการลงทุน คือ หัวใจ คนที่ชนะในเกมการลงทุนล้วนแต่มี “แผนการ” มี “กติกา” ที่พวกเขาท่องจำขึ้นใจด้วยกันทั้งสิ้นยกตัวอย่าง เวลาลงทุนอสังหาฯ ผมก็มีแผนการง่ายๆ ของผม 5 ข้อ นั่นคือก) ซื้อทรัพย์สินที่อยู่ในพื้นที่ที่มีความต้องการสูงข) ซื้อทรัพย์สินเมื่อมีส่วนลดจากมูลค่าค) ลงทุนเพื่อกระแสเงินสดง) ซื้อทรัพย์สินเพื่อลงทุนในระยะยาวจ) มีเงินสำรองสำหรับทุกทรัพย์สินที่ลงทุนเสมอทุกครั้งที่ลงทุน ผมจะยึดแผนการ (กติกา) ทั้ง 5 ข้อนี้ไว้เสมอ ไม่ซื้อถ้าทรัพย์สินนั้นไม่มีข้อ ก)-ค) ซื้อแล้วถ้าใครมาขอซื้อ ก็จะดูว่าได้กำไรในแบบที่ต้องการในข้อ ง) หรือยัง และทุกครั้งที่เริ่มเก็บค่าเช่าได้ ก็จะสำรองเงินไว้ตามกติกาในข้อ จ) เสมอ3) ต้องลงทุนตามแผน ตามกติกาของตัวเอง อย่า "ละเมิด" เด็ดขาดข้อนี้ถือว่ายาก เพราะบางคนรู้จักเครื่องมือลงทุน มีแผนการลงทุนชัดเจน แต่ก็ยังคุม "ใจ" คุม "วินัย" ตัวเองไม่ได้ ทนฟังข่าวไม่ได้ ทนเห็นคนอื่นได้กำไรมากกว่าไม่ได้ ... กลัวตกขบวนบ้างล่ะ กลัวเสียโอกาสบ้างล่ะจำไว้ ... คุม "ใจ" คุม "วินัย" ตัวเองไม่ได้ ก็ไม่มีทางประสบความสำเร็จในเรื่องใดทั้งสิ้นอยากเล่นฟุตบอลเก่ง ก็ต้องฝึกกันตั้งแต่วิธีเตะ ไปจนถึงแผนการเล่นอยากลงทุนเก่ง ก็ต้องทำความรู้จักเครื่องมือลงทุน ไปจนถึงกำหนดแผนการลงทุนที่เหมาะกับตัวเองได้3 ข้อง่ายๆ สำหรับการลงทุนที่ประสบความสำเร็จ ... หวังว่าทุกท่านคงได้ประโยชน์จากการนำไปใช้นะครับ